SZAKKÉPZÉSI PROJEKTTERV

Rendészet és közszolgálat ágazat

Rendészet és közszolgálat (rendőri) ágazati alapoktatás

9. számú melléklet

Jogesettár

1. Minta Máté elhatározza, hogy egykori haragosán Példa Pálon bosszút áll. Nem riad vissza attól sem, hogy az életét kioltsa, ezért fagyállót vásárol, majd egy demizson borba keveri és ellátogat a haragosához, hogy békülést színleljen. Áldomást isznak, de Máté csak imitálja az ivást, egy óvatlan pillanatban a földre önti a kitöltött bort, amit a kapatos gazda nem vesz észre. Másfél órát tölt Példa Pálnál, aki ez idő alatt több, mint másfél liter bort iszik meg. Másnap hajnalban veséje felmondja a szolgálatot és rövid, de intenzív szenvedés után elhalálozik.

Minősítés: aljas indokból, előre kitervelten, különös kegyetlenséggel elkövetett emberölés bűntette.

1. Minta Máté vadásztársasági elnök féltékeny Példa Pál vadász sikereire, ezért elhatározza, hogy elteszi láb alól. A hamarosan megrendezésre kerülő vadászat erre alkalmas időpontnak és helyszínnek ígérkezik. Mivel nem érzi magát alkalmasnak és felkészültnek az emberölésre, felkeresi egykori vadászmesterét, Sörétes Rezsőt, akit korábban sikkasztáson kapott és megfenyegeti, hogy ha nem öli meg Példa Pált a vadászaton balesetnek álcázva, börtönbe fogja juttatni. Sörétes igyekszik olyan helyzetet felvenni a vadászaton, ahonnan könnyedén lelőhetné Példa Pált, és úgy tűnhetne, hogy egy fa törzsén gurulatot kapott lövedék csapódna az áldozat testébe. Végül győz a józan esze és a lelkiismerete, és nem lövi le Példa Pált, sőt elárulja neki, hogy Minta Máté milyen tervet eszelt ki. Példa Pál a hallottak hatására elmenekül.

Minősítés: közvetett tettességgel elkövetett emberölés előkészülete és önkéntes elállás.

1. Példa Pál az erdőben bolyongva eltéved és ráesteledik. A távolban pislákoló lámpák fényére lesz figyelmes. Elindul a fény irányába és kiderül, hogy egy kis ház ablakai világítanak. Kérdezés nélkül belép az udvarba, majd a házba is. Az orrát finom étel illata csapja meg, és mivel farkaséhes, megeszi a távollévő házigazdák ebédjét. Majd elálmosodik és elalszik az egyik ágyba befeküdve.

Minősítés: magánlaksértés szabálysértése és tulajdon elleni szabálysértés, vagy bekerített helyre bemenve történő lopás vétsége.

1. Minta Máté folyamatosan beszélget, vitázik és veszekszik az őt kritizáló hangokkal, amelyek csak a fejében léteznek. A hangok egyre sürgetőbbek, egyre erőszakosabbak, és folyton azt sugalmazzák neki, hogy nem élhet boldogan, amíg közeli rokona Példa Pál él. Ezért egy vándor gyümölcsárus álruhájába bújik és gyümölcsbe rejtett borotvapengével keresi fel Példa Pált, akit megkínál a gyümölcsből. Példa Pál jóízűen beleharap az almába, de csak a szája szélét vágja el a penge. Hozzávágja az almát Minta Mátéhoz, aki fejvesztve elmenekül.

Minősítés: aljas indokból, előre kitervelten elkövetett emberölés kísérlete, vagy büntethetőségi akadály: kóros elmeállapot.

1. Minta Máté Példa Pál háza körül ólálkodik és várja a kedvező pillanatot, hogy eltegye láb alól haragosát. Nem elég óvatos, és Példa Pál hét főből álló testőrsége felfedezi. Minta Máté menekülni kezd a közeli bánya felé, de a testőrség üldözi tovább. Minta Máté nem ismeri a terepet, egy óvatlan pillanatban az egyik tárnába zuhan és ott szörnyethal.

Minősítés: nem történt bűncselekmény, vagy kényszerítés vétsége.