SZAKKÉPZÉSI PROJEKTTERV

Rendészet és közszolgálat ágazat

Rendészet és közszolgálat (rendőri) ágazati alapoktatás

7. számú melléklet

Szerepek (a tárgyaláson)

**Hófehérke, Királynő, Vadász, Törpék:** Valamennyi szereplő magatartása megosztó, és alkalmas arra, hogy elbizonytalanítsa az esküdteket. Az egész játékban arra kell törekedniük, hogy a mesében rájuk szabott szerepekhez hűen olyan nyilatkozatokat tegyenek, amelyek igazodnak jellemeikhez és az szinkronban álljon a mesében történtekkel. Minden feltett kérdésre kötelesek válaszolni, de nem kötelesek igazat mondani, vagy lehetőségük van csak részigazságokat az esküdtszék elé tárni.

**Ügyész:** Legfontosabb feladata, hogy a mesében foglalt magatartásokat igazolja Hófehérke, a királynő, a vadász és a törpék esetében. Olyan vádszerű kérdéseket tesz fel a történettel kapcsolatban, amelyekre adott válaszok segítségével megállapítható a szereplők viszonya a mesében betöltött szerepükkel kapcsolatban.

Pl.: Vádolom a vadászt azzal, hogy előre kitervelten, aljas indokból meg akarta ölni Hófehérkét. (Másképp kérdezve: Tagadja-e vadász, hogy előre kitervelten meg akarta ölni Hófehérkét? Tagadja-e, hogy már régóta irigykedett rá? Stb.) A vád lényege, hogy az elsőre nyilvánvalónak, egyértelműnek látszó helyzetet igyekszik bemutatni, valamint az, hogy a mese szereplői magatartásának sajátos értelmezésével elbizonytalanítsa azok anyagi jogi helyzetét. Az ügyészek egymással konzultálhatnak úgy, hogy azt a történet többi résztvevője nem hallja.

**Védő:** Jó kommunikációs képességekkel rendelkezik, ezért az ügyész vádjait megfigyelve, olyan kérdéseket tár védence elé, amelyek megválaszolásával, azok anyagi jogi helyzete javulni fog. Nagyon fontos a védenccel való összehang, a helyes és segítő kérdésfeltétel. Nem megengedett azonban a metakommunikáció, a gesztusokkal történő jeladás, befolyásolása a vádlottaknak. A védő nem lehet biztos benne, hogy a védence időben kapcsol és az árnyalt információkat a maga javára képes értelmezni, ezért a kérdésfeltétellel a kedvező irányba kell terelnie az adott szereplőt. Pl.: Vadász! Be tudna-e számolni olyan esetről, amikor Hófehérke megbántotta, vagy akarva akaratlanul olyat mondott, vagy tett, ami rosszul esett Önnek? A védők egymással konzultálhatnak úgy, hogy azt a történet többi résztvevője nem hallja.

**Esküdtek:** A tárgyalás minden mozzanatát figyelemmel kísérik, megfigyeléseiket feljegyezhetik, vázlatot készíthetnek, egymással értekezhetnek, sőt az egymás meggyőzése a nem egyértelmű helyzetekben kifejezetten elvárt az esküdtektől. A legfőbb feladatuk az ügyészek és a védők kérdései (bizonyítási eljárása, valamint a projekt során szerzett saját ismereteik) alapján eldönteni, hogy a mese egyes szereplői felelőssé tehetők-e a terhükre rótt cselekményekért, és amennyiben bűnösök, a bűnösség melyik fajtáját valósították meg. Az esküdteknek egyességre kell jutni és bármelyiküknek képesnek kell lennie képviselnie valamennyiük álláspontját. A döntésüket alá kell tudniuk támasztani az elsajátított tanagyaggal, jogszabályi rendelkezésekre hivatkozással.

**Bíró:** Szerepe leginkább egy játékvezetőére hasonlít. Ügyel arra, hogy az egyes szerepeket játszók a szerephez fűződő, valamint az eljárás tisztaságát és „törvényességét” szavatoló szabályokat a lehető legmesszemenőbbekig betartsák. Alapvetően nem avatkozik be a tárgyalás menetébe, de a szereplők elakadása esetén segíthet a „tárgyalást” helyes kerékvágásba zökkenteni, vagy a játék hevében esetleg előforduló konfliktushelyzeteket segít feloldani. A tárgyalás végén értékeli az egyes szereplők tevékenységét és közreműködik az esetleges hibák feltárásában, a téves következtetésekhez vezető út feltárásában. Mindent megtesz annak érdekében, hogy a szereplők mindegyikébe ugyanaz az - akár általa korrigált – végkövetkeztetés, és ily módon az elvárt tananyag rögzüljön, aminek elsajátítását, elmélyítését a projekt célul tűzte ki.